कितना अच्छा होता कि आप जब अपने बच्चे के साथ पार्क घूमने जाते हैं, तब वहां खुले आसमान के नीचे जिम मिल जाए और जब तक बच्चा खेलने में मशगूल रहे, आप लोहे की भारी मशीनों पर अपना पसीना बहा लें.जी हां, ब्रिटेन में बिल्कुल यही हो रहा है. बच्चे पार्क में खेल रहे हैं और उनके मां-बाप खुली हवा में जिम की कसरत का मजा ले रहे हैं.कसरत कैसे करना है, ये बताने के लिए इन पार्कों में बाकायदा ट्रेनर्स भी मौजूद हैं. खुले आसमान के नीचे हरे-भरे पेड़ों के बीच घिरी इन व्यायामशालाओं को सरल शब्दों में 'आउटडोर जिम' कहना बेहतर होगा.ग्रेट आउटडोर जिम कंपनी इस मामले में अग्रणी कंपनियों में शुमार है जो ब्रिटेन में करसत का साजो-सामान मुहैया कराती है.ब्रिटेन में इस कंपनी की शुरूआत वर्ष 2007 में हुई थी. कंपनी को प्रेरणा मिली थी चीन की सरकार से जिसने पार्कों में करसत करने के लिए मशीनें लगवाई थीं.एक अध्ययन से पता चला है कि ब्रिटेन में जो लोग पार्कों में लगी इन मशीनों का इस्तेमाल कर रहे हैं, वो दरअसल ऐसे लोग हैं जिन्होंने इससे पहले कभी कसरत ही नहीं की थी.आउटडोर जिम की अवधारणा के पीछे मूल भावना ये है कि कसरत करना सहज और आसान हो. यही वजह है कि मशीनों को आमतौर पर पार्कों में लगाया जाता है जहां बच्चे अपने माता-पिता के साथ आते हैं.पेनी प्लेग्राउंड नामक एक कंपनी इस दिशा में बीते चार साल से काम कर रही है.कंपनी की निदेशक विक्की ब्रेथवेट का कहना है कि आउटडोर जिम के लिए उपकरणों की बिक्री में साल 2012 में 1200 प्रतिशत की बढोतरी हुई है. वे इस बढोतरी के पीछे लंदन ओलंपिक को भी एक वजह मानती हैं.ब्रिटेन के स्वास्थ्य विभाग का कहना है कि हर वयस्क को हर हफ्ते 150 मिनट कसरत जरूर करना चाहिए. लेकिन इसके बाद भी ब्रिटेन के ज्यादातर लोग कसरत नहीं करते हैं.पार्कों के अलावा इन मशीनों को बाजार जाने वाले रास्तों पर भी लगा दिया जाता है, ताकि जब आप खरीदारी करने निकले तो ये मशीने आपको कसरत करने का न्योता दें.एंडी स्टुर्टवेंट की उम्र 33 साल है और वे आउटडोर जिम का जमकर लुत्फ उठाते हैं.वे कहते हैं कि उन्होंने इंडोर जिम की सदस्यता ली थी लेकिन आउटडोर जिम की वजह से उन्होंने इसे छोड़ दिया है.वे कहते हैं, ''आउटडोर जिम बेहतर हैं, ताजी हवा के झोंके, टीवी का शोर नहीं और तरह-तरह के लोग. मैं जब भी आउटडोर जिम जाता हूं तो यहां लोगों की भरमार होती है.''पहले जिम फिर आउटडोर जिम...इसके बाद क्या? शायद ग्रीन जिम, जी हां, आउटडोर जिम के बाद ग्रीन जिम की अवधारणा भी जन्म ले चुकी है.इसमें दरअसल होता ये है कि लोग करसत करके पसीना बहाते हैं और इस ऊर्जा का इस्तेमाल बिजली पैदा करने में होता है.ब्रिटेन में इस तरह का पहला ग्रीम जिम पिछले हफ्ते ही शॉ पार्क में खुला है.